હવે એક વાત ગણિતની બીજી પણ આવે છે. If there are three variables matually dependent on each other, they are supported by a fourth entity which is a constant. જો આપણી સામે કેટલાંક એવાં તત્ત્વો છે જે એકબીજા પર આધારિત છે તો આવાં સાપેક્ષિત તત્ત્વોથી છેટે એક નિરપેક્ષ તત્ત્વ અવશ્ય હશે જે તેમનો આધાર છે. જેમ કે રાત અને દિવસ એકબીજા પર અવલંબિત છે, એક વગર બીજાનું અસ્તિત્વ જ નથી હોતું એવી જ રીતે સુખ-દુ:ખ, સુંદરતા-કુરૂપતા, સારું-ખરાબ, બધું સાપેક્ષ છે અને એમની સાપેક્ષતાનો આધાર એક નિરપેક્ષ તત્ત્વ હોય છે. જેમ કે સારા વિચાર હોય કે ખરાબ વિચાર હોય બંને આવે તો મનમાં જ છે અને મન ન તો સારું હોય ન ખરાબ. જો મન સ્વયંમાં સારું કે ખરાબ હોય તો સારાપણું અને ખરાબપણું બંનેની અભિવ્યક્તિ તેમાં થઈ ન શકે. એ જ પ્રમાણે આ જીવ-જગત-ઈશ્ર્વરની સાપેક્ષતાનો પણ એક આધાર છે. તેને તૂરીય તત્ત્વ કહે છે, તેને જ પરમાત્મા કહે છે, તેને જ બ્રહ્મ કહે છે અને તેને જ ભગવાન કહે છે. આ જીવ, જગત અને ઈશ્ર્વર, બધાથી નિરપેક્ષ છે અને સ્વયં પરિપૂર્ણ છે.